SKRIFTLIG FORESPØRGSEL E-1030/98

af Nikitas Kaklamanis (UPE) til Kommissionen

(6. april 1998)

Om: Devaluering af drakmen

Den græske regering har i de seneste måneder med alle de mekanismer, den råder over, bestræbt sig på bevidst at vildlede grækerne ved at bekendtgøre, at drakmen ikke er overvurderet. Ikke desto mindre har den indirekte opfordret græske forretningsfolk til at optage lån i valuta, fordi renterne i drakmer var meget høje. Den græske regering påstod desuden, at den ikke var forpligtet til at lade drakmen optage i valutakursmekanismen, inden Grækenland blev medlem af ØMU. Resultatet blev, at drakmen blev optaget i valutakursmekanismen efter at være blevet devalueret med 14 %, idet oplysninger om denne devaluering et par timer i forvejen var sivet ud til visse personer, der derved kunne opnå kæmpefortjenester. Kommissionen bedes besvare følgende:

1. Hvor lang tid forinden var forhandlingerne mellem EU og Grækenland om optagelse af drakmen i valutakursmekanismen blevet indledt?

2. Hvilke foranstaltninger agter Kommissionen at træffe for at afsløre de ansvarlige for denne udsivning af oplysninger?

3. Hvordan vil Kommissionen reagere på den græske regerings fortsatte løgnagtige påstande om, at drakmen ikke var nødt til at indgå i valutakursmekanismen før Grækenlands optagelse i ØMU?

4. Hvordan reagerer Kommissionen på antydningerne fra den græske finansminister Papantoniou, som afviste beskyldningerne for udsivningen af oplysninger om den forestående devaluering "til 200 ledende personer i Kommissionen, som havde kendskab til den", som han sagde?

5. Hvad er Kommissionens holdning til den overlagte vildledning af græske erhvervskredse, som har lidt store tab ved at følge den græske regerings indirekte tilskyndelser til at optage lån i fremmedvaluta?

6. Er det sandsynligt, at der efter fastlæggelsen af kurserne for mønterne i euro-området (2. maj 1998) vil ske en ny ændring af drakmens kurs?

Svar afgivet på Kommissionens vegne af Yves-Thibault de Silguy

(20. maj 1998)

For at undgå forstyrrelser på markedet er de procedurer, der vedrører beslutninger om valutakursmekanismens (ERM) funktion, fortrolige, og oplysninger kan først gives de pågældende parter i sidste øjeblik, hvilket vil sige, når markederne er lukket. Kommissionen opbevarer til stadighed relevante dokumenter og ajourfører dem konstant, for at den hurtigt kan reagere i sådanne situationer.

Beslutningen om at deltage i Det Europæiske Monetære Systems (EMS) valutakursmekanisme blev truffet af den græske regering. Den 14. marts 1998 besluttede medlemsstaternes ministre og centralbankchefer ved en fælles aftale at optage den græske drakme i valutakursmekanismen fra den 16. marts 1998. Betingelserne i denne aftale inkluderede en centralkurs på 357 græske drakmer for en ECU. Den sidstnævnte beslutning blev truffet efter en fælles procedure, som inddrog Kommissionen og Det Europæiske Monetære Institut (EMI) og efter høring af Det Monetære Udvalg. Alt dette fandt sted på samme dag, nemlig en lørdag, hvor markederne var lukket.

Kommissionen anser drakmens niveau som holdbar efter optagelsen i ERM, og enhver udtalelse om fremtidige kursændringer er ubegrundet. I forbindelse med drakmens optagelse i ERM traf de græske myndigheder en række foranstaltninger med det sigte først og fremmest at holde inflationen under kontrol og fremme konvergensprocessen. Gennemførelsen af dette program er lige så vigtigt som selve medlemskabet af ERM.

Kommissionen er af den opfattelse, at et medlemskab af ERM er et traktatkrav for at kunne opfylde de pågældende kriterier.

Kommissionen har ikke modtaget klager over, at der er sivet oplysninger ud om drakmen. Kommissionen vil derfor ikke træffe nogen foranstaltninger. Inden for Kommissionen er der kun nogle få tjenestemænd, der beskæftiger sig med ERM-proceduren, og de er fuldt ud klar over, at dette arbejde er fortroligt. Kommissionen har ikke kendskab til "den overlagte vildledning af græske erhvervskredse". Hvis der planlægges en kursændring, er det klart, at det er vigtigt, at fortroligheden bevares til sidste øjeblik, hvis operationen skal lykkes.